L’Ajuntament de Sagunt habilita dos nous passos de vianants
30 de novembre 2018

![](/media/3bpk5jyl/17_c_pasoscebra.jpg)  
  

L’Ajuntament de Sagunt ha iniciat hui les obres per habilitar dos nous passos de vianants demandants per la ciutadania. Este matí ha fet les obres per adaptar la vorera i ha pintat un pas nou en el Camí Reial (a l’altura del nº 25) i prompte començaran les d’un altre en la rotonda del col·legi Cronista Chabret en l’avinguda Sants de la Pedra.  

  

El regidor de Manteniment, Pepe Gil, ha destacat la necessitat d’estos dos nous passos per facilitar la seguretat dels vianants ja que són zones de molt de trànsit peatonal: “**Són dos intervencions demandades per la ciutadania i hem triat eixos punts perquè els passos més pròxims estan un poc allunyats. En el cas del de Camí Reial, ara pintarem i després de les festes ja farem l’obra de rebaixar la vorera**”.

  

En estes actuacions participen els departaments de Manteniment i Trànsit a més de la SAG. En Camí Reial, hui han pintat el pas de zebra i l’obra de rebaixar les voreres es farà després de les festes.

  

Pròximament començaran les obres per fer-ne un altre que travesse la rotonda de Sants de la Pedra, a l’altura del col·legi Cronista Chabret, que és una zona amb molt de trànsit de vianants per accedir als col·legis de l’altra banda del riu. La SAG s’encarregarà de la jardineria; Manteniment, de l’obra; i Trànsit, de la pintura del pas de zebra. Pepe Gil ha recalcat la importància d’esta actuació per facilitar “**el pas als col·legis i evitar fer un llarg recorregut fins al pas de zebra més pròxim, per tant llevarem la part central de la rotonda i farem un pas de vianants al mig com es fa en altres ciutats**”.

  

A més, el departament de Trànsit està fent actuacions de millora i pintura de diversos passos de zebra en els dos nuclis. Al Port de Sagunt, dimecres pintaren tres passos del carrer Alacant i la setmana vinent començaran en els de l’avinguda 9 d’Octubre. Al nucli de Sagunt, ahir dijous pintaren passos en la zona de Pedres Blaves i en els carrers Emili Llopis i Terol. També en Camí Reial, en el pas situat a l’altura de l’accés a la plaça Antiga Moreria, s’està realitzant una millora de la zona rebaixada per evitar esvarades.

  

![](/media/kytja2um/17_c_pasoscebra2.jpg)  
  

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-habilita-dos-nous-passos-de-vianants/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-habilita-dos-nous-passos-de-vianants/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-habilita-dos-nous-passos-de-vianants/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-habilita-dos-nous-passos-de-vianants/)